text: Galleriejer efter tre indbrud i træk: - Nu er jeg bare træt af det
  01 april 2019 kl. 15.26
  Tre gange på tre uger har tyve smadret ruder og stjålet kunst fra galleri. Nu flytter ejeren til tyverisikret adresse.
  Godmorgen, det er politiet, du har haft indbrud igen.
  Sådan lød det, da telefonen ringede i nattens sidste timer kl. halv fire hjemme hos gallerieejer Niels Kongsbak, Esbjerg.
  For tredje gang på tre uger har tyve kastet en belægningssten igennem facaderuden og stjålet kunstgenstande.
  - Nu er jeg bare træt af det, siger Niels Kongsbak.
  
  
  Galleriet flytter
  Indbruddet falder sammen med, at han netop har skrevet under på en ny lejeaftale. Niels Kongsbak flytter nu sit galleri fra Strandbygade til en nye adresse, Kongensgade 100 i Esbjerg. Der er panserglas, rullegitre, røgkanon og overvågningskamera.
  
  Kongsbak om de tre gange
  Første indbrud var den 8. marts. 
  - Det tog jeg i stiv arm. Fjolser, tænkte jeg.
  Andet indbrud var den 13. marts.
  - Nu tog jeg det personligt, men det afviste politiet. 
  Og nu tredje gang, den 1. april.
  - Nu er jeg bare træt af det, siger Niels Kongsbak.
   
  
  Afpresning
  Denne gang er der stjålet to keramikskulpturer af Søren Wullum og en række bronzeskulpturer af Stiig Kalsing.  
  Desuden er der ødelagt kunstgenstande til en værdi af 24.000 kr.
  Første gang ringede en mand fra en telefon med et taletidesskort og tilbød oplysninger om de stjålne kunstgenstande. Prisen skulle være mellem fem og ti tusinde kroner. Det afslog Nils Kongsbak.
  
  
  